JY LEES NOU Die wrede wipplankryery van brandstofpryse – so kan jy bespaar
Die onvoorspelbaarheid van stygende, en ongelukkig in baie minder gevalle dalende brandstofpryse, laat menige verbruiker gereeld na hul hart gryp.
Verhoogde brandstofpryse raak nie net jou tenk nie; dit ruk jou sak op talle ander maniere.
Kospryse en vervoeronkoste word alles hierdeur geraak.
Kyk ook: Kettingbotsing in China laat hoofweg soos 'n skrootwerf-nagmerrie lyk
Maar hou moed. Elke druppel aan die (duur) emmer tel. Slim beplanning en goeie praktyke kan jou help om 'n paar rand te bespaar ten spyte van die benoude prysstygings.
Verander jou ry- en roetegewoontes en bespaar so brandstof:
Wees 'n veervoet-bestuurder. Moenie jaag nie. Meer spoed = hoër brandstofverbruik.
Hou op om op die motor voor jou se stert af te jaag. Stadiger en egaliger rypatrone bespaar geld en verlaag ook die risiko vir 'n botsing ingeval die motoris voor jou onverwags moet rem.
Vermy die rem-en-koppelaardanspassie. Behalwe dat dit brandstof verorber, veroorsaak dit ook onnodige slytasie van remskoene.
Moenie met onnodige goed of vrag in jou motor rondry nie. Terloops, dis nie 'n verskoning om van passasiers ontslae te raak nie!
Laat jou motor gereeld versien deur 'n gerekende werktuigkundige. So kan jy jou verseker dat jou voertuig te alle tye doeltreffend funksioneer.
Maak seker jou wielbalansering is in orde en dat jou remme nie sleep nie. Albei het 'n uitwerking op die vry beweging van jou motor en kan brandstof opslurp as dit nie reg is nie.
Wanneer laas het jy persoonlik seker gemaak dat jou brandstoftenk se prop behoorlik pas? Lospassende of gekraakte tenkproppe laat nie net verdamping toe nie, dit verminder ook doeltreffende brandstofverbruik.
Hoe gereeld maak jy seker dat jou motor se banddruk reg is? Lae banddruk verhoog brandstofverbruik én verminder doeltreffende beheer oor jou motor.
Het jy dalk 'n gawe bagasierak wat meer vir vertoon as nut aan jou motor gemonteer is? Haal dit liefs af wanneer jy dit nie gebruik nie. Dis een van die klein jakkalsies wat sleur veroorsaak. En sleur lei tot verhoogde brandstofverbruik.
Hou in 'n lae rat teen opdraandes. Moenie jou motorenjin ooreis deur in 'n hoë rat te bly nie. 'n Laer rat hou die enjinspoed hoër en verbruik minder brandstof.
Beplan, beplan, beplan. Beplan jou uitstappies en take so dat jy alles wat in dieselfde omgewing gebeur, op een slag kan uitvoer, pleks dat jy dieselfde roete meer as een dag per week moet aflê.
Dis nie altyd moontlik nie, maar vermy spitsverkeer sover jy kan. Ry liewer 'n bietjie vroeër soggens werk toe en dan weer 'n bietjie later huis toe nadat die verkeer bedaar het.
Vergeet van die luukse lugreëling as jy wil brandstof bespaar wanneer jy teen 'n lae spoed beweeg. Jou motor het immers vensters wat kan oopdraai. Skakel dit liewer aan wanneer jy weer teen 'n meer bestendige spoed beweeg.
Spoedperke is nie net daar gestel om jou te irriteer nie. Volgens bevindinge deur die AA verbruik jy 9 persent meer brandstof wanneer jy teen 120 km/h ry as wanneer jy teen sowat 100 km/h ry. Dus, al wat spoed jou in die sak gaan bring, is 'n nog platter beursie.
Moenie jou motor onnodig laat luier nie. As jy vir langer as 'n minuut gaan stilstaan (byvoorbeeld wanneer jou passasier gou iets gaan doen en jy in die motor wag), is dit beter om die enjin af te skakel.
Die beste raad natuurlik: Koop 'n motor wat lekker suinig met brandstof te werk gaan.
Lees ook: Die wye (en woeste) wêreld roep met die nuwe Honda Africa Twin
Mites oor brandstofverbruik
As jy jou voertuig soggens volmaak, sal dit meer brandstof inneem.
Deur 'n hoër oktaan brandstof in jou motor te gooi, sal jy beter brandstofverbruik geniet.
Brandstof by alle vulstasies is dieselfde.
'n Magneet op die brandstoftoevoer naby die enjin sal brandstofverbruik verminder.
— Annelene Oberholzer
Bronne: aa.co.za, theaa.com, gasbuddy.com, transportation.unl.edu, moneyadviceservice.org.uk, racq.com.au
Vind so uit of jou hond dalk aan spanning ly
Kettingbotsing in China laat hoofweg soos 'n skrootwerf-nagmerrie lyk
Kyk: Troufotograaf vang roerend ouers se 'belangrikste oomblik' vas toe hy hul sterwende baba afneem